**Nytårstale – 18. januar 2025**

**Kære alle sammen,**

**Endnu et år er gået, og vi kan se tilbage på et år fyldt med fællesskab, engagement og mange gode stunder her i vores seniorbofællesskab.**

**2024 har budt på alt fra fester, sang og madklub til fællesspisning, filmklub, håndarbejde, bridge og fredagsbar.**

**Der er virkelig noget for enhver smag, og det er netop dét, der gør vores fællesskab så særligt.**

**Vi er et bofællesskab, hvor samvær og naboskab har høj prioritet.**

**Derfor skal der lyde en stor tak til alle, der har bidraget positivt til fællesskabet – uanset om det har været ved at tage en tørn til arrangementerne, være en hjælpende hånd, eller blot ved at møde op og dele tiden med os andre.**

**Det er jer, der gør bofællesskabet til et levende og trygt sted at være.**

**I afdelingsbestyrelsen har vi i løbet af året arbejdet med flere emner, blandt andet vores regler for genudlejning.**

**Målet er at sikre en bred alderssammensætning og en bæredygtig beboersammensætning, så vores fællesskab også består om 10 år.**

**Vi er kommet langt.**

**Vores venteliste, som tidligere havde rundet de 600 navne, er nu nede på ca. 200. Det giver et mere realistisk billede af interessen for at bo her og sikrer samtidig, at vi kan tage hensyn til aldersgrupperne.**

**Interessen for bofællesskabet er heldigvis stadig stor, selvom der kun er få lejligheder, der bliver ledige – et tegn på, at vi alle trives og gerne bliver boende.**

**I årets løb har vi også arbejdet med praktiske udfordringer.**

**Efter at vores driftsleder desværre blev syg og fratrådte sin stilling, har Jan og Anette løftet opgaverne flot.**

**Indeklima har været og er på dagsordenen, og vi har haft besøg af energikonsulent Bo fra KAB, som har hjulpet os med at finde løsninger på nogle af de spørgsmål, der har fyldt.**

**Derudover har vi taget fat på udfordringer som dørtelefonanlægget, dørtryk og udendørs lamper, der begynder at vise alders tegn.**

**Det er daglige udfordringer, men heldigvis har vi både dygtige medarbejdere på ejendomskontoret og engagerede beboere, som hjælper med at løse dem – og en særlig tak til Jørgen og hans værktøjskasse!**

**Vi ser også de tilbagevendende udfordringer, såsom duerne, og spørgsmål om materialevalg fra byggeriet. Her må vi huske på de rammer, vi havde, da byggeriet blev planlagt, og hvordan vi sammen har sparet op til at kunne gennemføre forbedringer og vedligehold.**

**Til sidst vil jeg gerne rette en stor tak til alle, der bidrager til at vedligeholde bygningerne og området – både gennem frivilligt arbejde og ved at tage del i fællesskabet.**

**Med det ønsker jeg jer alle et godt og lykkebringende nytår!**

**Lad os skåle for et godt og lykkebringende 2025.**

**Skål**